Informatīvais ziņojums
“Par valsts akciju sabiedrības “Latvijas dzelzceļš” īpašuma tiesībām uz būvēm, par kurām nav saglabājušies īpašuma tiesību apliecinošie dokumenti”

Satiksmes ministrija saskaņā ar Ministru kabineta 2021. gada 7. septembra noteikumu Nr. 606 “Ministru kabineta kārtības rullis” 47. punktā noteikto ir sagatavojusi informāciju par valsts akciju sabiedrības “Latvijas dzelzceļš” (turpmāk – LDZ) īpašuma tiesībām uz būvēm, par kurām nav saglabājušies īpašuma tiesību apliecinošie dokumenti.
Ziņojuma mērķis ir informēt Ministru kabinetu par situāciju saistībā ar LDZ īpašuma tiesībām uz būvēm, par kurām nav saglabājušies īpašuma tiesību apliecinošie dokumenti, kā arī informēt par turpmāk paredzēto rīcību, lai civiltiesiskā ceļā, nevēršoties ar prasību tiesā, tiktu iegūti dokumenti, kas nepieciešami LDZ īpašuma tiesību reģistrēšanai zemesgrāmatā.

Situācijas raksturojums
LDZ izveidošanās un dibināšanas vēsture ir veidojusies ilgstošā laika posmā, atbilstoši valstī valdības pieņemtajiem lēmumiem, piemēram, ar PSRS Ministru Padomes 1963. gada 14. februāra lēmumu Nr. 174 – ar Latvijas, Lietuvas un Igaunijas dzelzceļu apvienošanu no 1963. gada 20. februāra tika izveidots Baltijas dzelzceļš; ar PSRS Augstākās Padomes Prezidija 1973. gada 11. oktobra dekrētu Baltijas dzelzceļš tika apbalvots ar Oktobra Revolūcijas ordeni un no 1973. gada 11. oktobra tika nodēvēts par Baltijas Oktobra Revolūcijas ordeņa dzelzceļu.
Ar PSRS Ceļu Satiksmes Ministrijas 1991. gada 28. decembra pavēli Nr. 473 sakarā ar Latvijas Republikas neatkarības atjaunošanu no 1992. gada 1. janvāra tika likvidēts Baltijas dzelzceļš, savukārt ar Latvijas Republikas Ministru Padomes 1991. gada 25. augusta lēmumu Nr. 215 un pamatojoties uz Latvijas Republikas Satiksmes ministrijas 1991. gada 2. septembra pavēli Nr. 99 “Par valsts uzņēmuma “Latvijas dzelzceļš” dibināšanu” no 1992. gada 1. janvāra tika izveidots valsts uzņēmums “Latvijas dzelzceļš”, bet ar Latvijas Republikas Satiksmes ministrijas 1993. gada 10. novembra pavēli Nr. 286 valsts uzņēmums “Latvijas dzelzceļš” no 1994. gada 1. janvāra tika pārveidots par LDZ.
Visos šajos laika periodos LDZ veica dažādu būvju būvniecību, kas nepieciešamas LDZ saimnieciskās darbības nodrošināšanai, piemēram, būvēja kravas pieņēmēju ēkas, sakaru ēkas, darbnīcas, noliktavas, kompresoru ēkas, saimniecības ēkas un tamlīdzīgi.
Mainoties LDZ juridiskajam statusam, kā arī ņemot vērā organizatoriskās izmaiņas LDZ struktūrā, uz šo brīdi ir konstatēts, ka par lielu skaitu būvju būvniecību nav saglabājušies īpašuma tiesību apliecinoši dokumenti vai dokumenti par būvju būvniecību un to pieņemšanu ekspluatācijā. Būvju īpašuma tiesības nav nostiprinātas zemesgrāmatā. LDZ šīs būves ir nepārtraukti lietojusi savas saimnieciskās darbības nodrošināšanas vajadzībām un tās atrodas LDZ pamatlīdzekļu uzskaitē. Uz informatīvā ziņojuma sagatavošanas brīdi ir apzināts, ka kopā šādas būves ir 283 (pielikumā būvju saraksts).
Likuma “Par nekustamā īpašuma ierakstīšanu zemesgrāmatās” (turpmāk – Likums) 28. pants noteic, ka ēkas (būves) ierakstāmas zemesgrāmatā, pamatojoties uz vienu no šādiem dokumentiem:
1) likumā noteikto institūciju izsniegto dokumentu par īpašuma tiesību atjaunošanu;
2) noteiktā kārtībā apstiprinātu aktu par ēkas (būves) pieņemšanu ekspluatācijā;
2.1) sertificēta speciālista apliecinājumu par paziņošanas kārtībā uzbūvētās būves esamību apvidū;
3) darījuma aktu par ēku (būvju) iegūšanu;
4) tiesas spriedumu vai lēmumu, izņemot spriedumus, kas minēti likuma “Par namīpašumu atdošanu likumīgajiem īpašniekiem 7. un 8. pantā;
5) aktu par ēku (būvju) iegūšanu izsolē tiesas ceļā (līdz 1995. gada 29. martam);
6) administratīvā kārtībā pieņemtu valdības vai pašvaldības aktu par ēku (būvju) nodošanu īpašumā citam tiesību subjektam, arī par to iekļaušanu uzņēmuma (uzņēmējsabiedrības) pamatlīdzekļu sastāvā;
7) uzņēmējsabiedrības dibināšanas līgumu, kas apliecina ēku (būvju) nodošanu uzņēmējsabiedrības īpašumā;
8) pamatlīdzekļu novērtēšanas aktu, kas apliecina ēku (būvju) iekļaušanu uzņēmējsabiedrības pamatlīdzekļu sastāvā, pārveidojot valsts vai pašvaldības uzņēmumu par uzņēmējsabiedrību;
9) citu dokumentu, kas apliecina ēku (būvju) tiesisku iegūšanu.
Par pielikumā pievienoto būvju sarakstā norādītajām būvēm LDZ īpašuma tiesības apliecina Satiksmes ministrijas 1993. gada 10. novembra pavēle Nr. 286 "Par valsts akciju sabiedrības "Latvijas dzelzceļš" izveidošanu" un 1994. gada 7. janvāra pieņemšanas – nodošanas akts, bet ņemot vērā to, ka minētajam aktam nav pievienots inventāra saraksts un nav identificējamas konkrētas būves, LDZ nevar nostiprināt savas īpašuma tiesības uz būvēm zemesgrāmatā. Tāpat uz šo brīdi kadastrālā uzmērīšana ir veikta 81 būvei, savukārt, atlikušo 202 būvju kadastrālo uzmērīšanu LDZ plāno veikt pakāpeniski. Kadastrālās uzmērīšanas aptuvenās izmaksas – 63258,83 EUR.
Vērā ņemams fakts ir tas, ka būves atrodas uz valstij Satiksmes ministrijas personā piederošajām zemes vienībām, kas, pamatojoties uz Dzelzceļa likuma 15. panta pirmo daļu un ievērojot to, ka atrodas valsts publiskās lietošanas dzelzceļa infrastruktūras zemes nodalījuma joslā, ir nodotas valdījumā valsts publiskās lietošanas dzelzceļa infrastruktūras pārvaldītājam, tas ir, LDZ. Atbilstoši Civillikuma 876. pantam lietas valdījums ir īpašuma tiesībai atbilstoša faktiska vara pār lietu. Tas pastāv, kad ķermeniska lieta faktiski atrodas kādas personas pilnīgā varā un kad pie tam šī persona izrāda gribu rīkoties ar lietu līdzīgi kā īpašniekam. Pie tam lielākajai daļai LDZ valdījumā nodotajām zemes vienībām ir noteikts lietošanas mērķis – zeme dzelzceļa infrastruktūras zemes nodalījuma joslā un ceļu zemes nodalījuma joslā (kods 1101), un valdītājam ir saistošas Dzelzceļa likuma, Ministru kabineta 2005. gada 1. februāra noteikumu Nr. 79 “Dzelzceļa zemes nodalījuma joslas ekspluatācijas noteikumi” un citi dzelzceļa infrastruktūru regulējošie normatīvie akti. Piemēram, Dzelzceļa likuma 1. panta pirmās daļas 11. punkts noteic, ka dzelzceļa zemes nodalījuma josla ir zemes platība, kas ir dzelzceļa infrastruktūras sastāvdaļa un kas paredzēta dzelzceļa infrastruktūras objektu izvietošanai, lai nodrošinātu dzelzceļa infrastruktūras attīstību un drošu ekspluatāciju, kā arī pasargātu cilvēkus un vidi no dzelzceļa kaitīgās ietekmes.
Tāpat LDZ ir būvējusi būves savu tiešo funkciju nodrošināšanai, tas ir, LDZ kā dzelzceļa infrastruktūras pārvaldītājs pārvalda dzelzceļa infrastruktūru, nodrošinot tās ekspluatāciju, uzturēšanu, atjaunošanu un attīstību, plāno, organizē un uzrauga vilcienu un cita ritošā sastāva kustību pa tā pārvaldījumā esošās dzelzceļa infrastruktūras sliežu ceļiem, kā arī atbild par dzelzceļa infrastruktūras kontroles un drošības sistēmu vadību un gadījumos, kad likums neparedz ierobežojumus, veic dzelzceļa infrastruktūras pārvaldītāja būtiskās funkcijas. Saskaņā ar Dzelzceļa likuma 4.panta pirmās daļas 8. punktu, kas noteic, ka dzelzceļa infrastruktūra ir kompleksa inženierbūve, kurā ietilpst ēkas un būves, kas nepieciešamas dzelzceļa infrastruktūras objektu un ritošā sastāva uzturēšanai, remontam un lietošanai,  būves ir atzīstamas par dzelzceļa infrastruktūras objektu. 
LDZ 2022. gadā un 2023. gadā vērsās tiesā ar pieteikumu par juridiskā fakta konstatēšanu par vienu no būvēm, uz kuru LDZ rīcībā nav īpašuma tiesību apliecinošu dokumentu. 
Vienlaikus, lai nodrošinātu lietderīgu rīcību ar finanšu līdzekļiem, Satiksmes ministrija pirms tiesvedību ierosināšanas lūdza atkārtoti izvērtēt iespēju iegūt dokumentus (piemēram, no arhīva), lai LDZ īpašuma tiesības uz minēto būvi nostiprinātu, pamatojoties uz likuma “Par nekustamā īpašuma ierakstīšanu zemesgrāmatā” 28.panta 6., 7., 8.punkta pamata, tādējādi izvairoties no nepieciešamības vērsties tiesā prasības kārtībā pret Satiksmes ministriju. Tomēr atbilstoši LDZ sniegtajai informācijai LDZ rīcībā esošie un no arhīva iegūtie pamatlīdzekļu saraksti nesatur informāciju par visiem LDZ īpašumiem. LDZ ar informācijas pieprasījumu vērsās gan centrālājā arhīvā, gan reģionālajos arhīvos.  
Abās reizēs tika saņemts tiesas lēmums par atteikšanos pieņemt LDZ pieteikumu, norādot, ka atbilstoši Civillikuma 968. pantam pieteikumā norādīta jautājuma risināšanai būtu ceļama īpašuma tiesību atzīšanas prasība pret zemes, uz kura atrodas strīdus būve, īpašnieku (piemēram, Rīgas pilsētas tiesas tiesneša 2023. gada 20. aprīļa lēmums Nr. 3-10/0789/6, 2023).
Ievērojot minēto, LDZ 2024. gadā vērsās tiesā ar prasību par īpašuma tiesību atzīšanu uz vienu no būvēm, pieaicinot lietā kā atbildētāju Satiksmes ministriju. Uz šo brīdi LDZ prasība ir apmierināta (spriedums civillietā Nr. C771091224) un LDZ īpašuma tiesības uz būvi ir nostiprinātas zemesgrāmatā saskaņā ar Likuma 28. panta 4. punktu. Minētās tiesvedības ietvaros LDZ ir atlīdzinājusi tiesas izdevumus par saviem līdzekļiem.
Minētā situācija faktiski ir pretrunā ar Civilprocesa likuma 1.pantā noteikto civilprocesa pamatprincipu, jo lietā nav strīda, nav aizskartas vai apstrīdētas LDZ civilās tiesības, līdz ar to nebūtu nepieciešams vērsties tiesā ar prasību par tiesību aizsardzību. Tomēr, ņemot vērā, ka LDZ ir nepieciešams iegūt dokumentus, lai ierakstītu LDZ īpašuma tiesības uz būvēm zemesgrāmatā,  tikušas ierosinātas tiesvedības, lai iegūtu nepieciešamos dokumentus.  
Izvērtējot jautājumu par konkrētajām būvēm, par kuru īpašuma tiesību atzīšanu tika ierosinātas tiesvedības, Satiksmes ministrija secināja, ka konkrētās būves neatrodas Satiksmes ministrijas bilancē, ka Satiksmes ministrija neapšauba, ka būves atrodas LDZ pamatlīdzekļu uzskaitē un LDZ šīs būves uzbūvējusi un no to ekspluatācijas uzsākšanas brīža lieto pamatdarbības vajadzībām.
Situācija, ka kapitālsabiedrība (LDZ) vēršas tiesā pret kapitāla daļu turētāju (Satiksmes ministriju) neatbilst labai un efektīvai pārvaldībai, turklāt  šāda rīcība prasa nelietderīgu resursu patēriņu gan LDZ, gan arī Satiksmes ministrijai, kā arī tiesās potenciāli varētu tikt ierosināti 288 procesi. Jāņem vērā, ka par šādu prasību par īpašuma tiesību atzīšanu saskaņā ar Civilprocesa likuma 34. pantu ir maksājama valsts nodeva, kuras apmērs noteikts Civilprocesa likuma 3. pielikumā “Valsts nodevu apmēri”. Valsts nodevas apmērs tiek aprēķināts atbilstoši konkrētajai mantiskajai vērtībai, tas ir, būves kadastrālajai vērtībai. Pēc LDZ provizoriski veiktā aprēķina kopējais valsts nodevas apmērs varētu sasniegt 120110 EUR. Turklāt saskaņā ar Civilprocesa likuma 41. panta pirmo daļu pusei, kuras labā taisīts spriedums, tiesa piespriež no otras puses visus tās samaksātos tiesas izdevumus, līdz ar to tiesas izdevumi būtu jāatlīdzina Satiksmes ministrijai kā atbildētājam. Šādu pieteikumu iesniegšana tiesā ir finansiāli nelietderīga un radītu slogu uz valsts budžetu. Ņemot vērā to, ka valsts nodevas tiek maksātas no valsts budžeta un tiek ieskaitītas atpakaļ valsts budžetā un praktiski šāds maksājums ir finanšu līdzekļu pārdales viena budžeta ietvaros, līdz ar to Satiksmes ministrija kā alternatīvu variantu piedāvā atbalstīt Satiksmes ministrijas kā atbildētājas atbrīvošanu no valsts nodevas samaksas tiesā.
LDZ īpašuma tiesību juridiskais pamatojums uz būvēm ir likuma “Par atjaunotā Latvijas Republikas 1937. gada Civillikuma ievada, mantojuma tiesību un lietu tiesību daļas spēkā stāšanās laiku un piemērošanas kārtību” (turpmāk – Spēkā stāšanās likums) 14. panta ceturtā daļa, kas noteic, ka ēkas (būves), kuras Zemesgrāmatu nodaļā, Valsts zemes dienestā vai pašvaldībā nav reģistrētas kā patstāvīgi īpašuma objekti, uzskatāmas par zemes īpašnieka īpašumu atbilstoši Civillikuma 968. pantam. Citas personas īpašuma tiesības uz šādām ēkām (būvēm) var iegūt, ja tiesa apmierinājusi šo personu prasību atzīt īpašuma tiesības uz attiecīgajiem objektiem.
Spēkā stāšanās likuma 14. panta pirmās daļas 1. punkts noteic, ka Civillikuma 968. un 973. panta noteikumi nav piemērojami un ēkas (būves) līdz to apvienošanai vienā īpašumā ar zemi ir uzskatāmi par patstāvīgu īpašuma objektu, ja ēkas uzceltas uz zemes, kas atbilstoši likumiem piešķirta šim nolūkam, iegūta darījuma rezultātā vai uz cita tiesiska pamata pirms Civillikuma lietu tiesību daļas spēkā stāšanās dienas (1992. gada 1. septembra), bet zemes īpašuma tiesības atjaunotas vai atjaunojamas bijušajam īpašniekam vai viņa mantiniekam (tiesību pārņēmējam) vai arī zeme piekrīt vai pieder valstij vai pašvaldībai.
Vienlaikus pastāv tiesisko apstākļu kopums LDZ īpašuma tiesību iegūšanai uz būvēm ar ieilgumu, atbilstoši Civillikuma 998. pantam, kas noteic, ka ar ieilgumu lietu iegūst par īpašumu, ja ieguvējs to ir valdījis likumā noteiktu laiku kā savu, ievērojot arī citus likumiskus nosacījumus. Savukārt Civillikuma 999. pants noteic, lai valdījums nodibinātu īpašumu ar ieilgumu, ir vajadzīgi: 1) priekšmets, ko var iegūt ar ieilgumu (1000.-1005. p.); 2) tiesisks pamats (1006.-1012. p.); 3) valdītāja laba ticība (1013.-1017. p.); 4) nepārtraukts valdījums (1018.-1022. p.); 5) noteiktā laika notecējums (1023. un 1024. p.) un 6) lietas īpašnieka tiesiska iespēja izlietot savu tiesību uz lietu (1025.-1029. p.). Ņemot vērā to, ka LDZ būves labticīgi un nepārtraukti lieto vairāk kā desmit gadus, LDZ ir iespējams atsaukties uz ieilgumu kā uz īpašuma iegūšanas pamatu, ja nav iespējams pierādīt nevienu citu iegūšanas pamatu, ievērojot Civillikuma 998.-1029. panta noteikumus.
Ņemot vērā minēto, Satiksmes ministrija atzīst, ka būvju īpašuma tiesības LDZ atzīstamas ar ieilgumu. Līdz ar to  par minēto faktu starp Satiksmes ministriju un LDZ slēdzama vienošanās par īpašuma tiesību atzīšanu uz konkrētām būvēm un atbilstoši Likuma 28. panta 9. punktam būves ierakstāmas zemesgrāmatā uz LDZ vārda.

Secinājumi un turpmākā procesa gaita
Satiksmes ministrija ir veikusi informācijas pārbaudi un secinājusi, ka būves neatrodas Satiksmes ministrijas bilancē un pamatlīdzekļu uzskaitē. Tāpat secināts, ka LDZ ir likvidētā Baltijas dzelzceļa saistību pārņēmēja, kā arī pēc Baltijas dzelzceļa likvidēšanas būvēto būvju īpašniece, līdz ar to Satiksmes ministrija neapšauba, ka būves atrodas LDZ pamatlīdzekļu uzskaitē un ka LDZ tās ir uzbūvējusi un lieto no to ekspluatācijas uzsākšanas brīža. Tāpat LDZ īpašuma tiesības apliecina Satiksmes ministrijas 1993. gada 10. novembra pavēle Nr. 286 "Par valsts akciju sabiedrības "Latvijas dzelzceļš" izveidošanu" un 1994. gada 7. janvāra pieņemšanas – nodošanas akts, bet minētajam aktam nav pievienots inventāra saraksts un nav identificējamas konkrētas būves.
Ņemot vērā to, ka par būvju īpašuma tiesībām starp Satiksmes ministriju un LDZ nepastāv strīds, Satiksmes ministrija atzīst, ka būvju, par kurām nav saglabājušies īpašuma tiesību apliecinoši dokumenti, īpašuma tiesības būtu atzīstamas LDZ ar ieilgumu. Par minēto faktu starp Satiksmes ministriju un LDZ slēdzama vienošanās par īpašuma tiesību atzīšanu un atbilstoši Likuma 28. panta 9. punktam būves ierakstāmas zemesgrāmatā uz LDZ vārda.
Papildus jāatzīmē, ka LDZ ir informējusi, ka atsevišķas būves, kuru īpašuma tiesības paredzēts reģistrēt zemesgrāmatā, vairs nav nepieciešamas LDZ deleģēto funkciju veikšanai, pamatdarbības nodrošināšanai, līdz ar to būtu lietderīgi tās pārdot.

Vienlaikus, ņemot vērā 2026.gada 7.augustā notikušajā starpinstitūciju sanāksmē diskutētos risinājumus, Satiksmes ministrija ir izvērtējusi jautājumu par iespēju gadījumā, ja netiks atbalstīts risinājums par vienošanās par īpašuma tiesību atzīšanu slēgšanu starp Satiksmes ministriju un LDZ, paredzēt atbrīvojumu no valsts nodevas samaksas par tiesvedības ierosināšanu. Izvērtējot minēto, Ministru kabineta sēdes protokollēmums papildināts ar punktu, kas paredz tiesvedības gadījumā atbrīvot no valsts nodevas samaksas, iesniedzot prasību par īpašumu tiesību atzīšanu valsts akciju sabiedrībai "Latvijas dzelzceļš" uz informatīvajā ziņojumā paredzētajām būvēm.   

